CELEX: 
Language: bg
Date: 2020-07-17 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕС) 2016/1011 на Европейския парламент и на Съвета по отношение на минималната информация, която трябва да се съдържа в обяснението на начина, по който екологичните, социалните и управленските фактори са отразени в методиката на бенчмарка

ЕВРОПЕЙСКА
                          КОМИСИЯ
                                                Брюксел, 17.7.2020 г.
                                                C(2020) 4748 final
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
                                 от 17.7.2020 година
      за допълнение на Регламент (ЕС) 2016/1011 на Европейския парламент и на
   Съвета по отношение на минималната информация, която трябва да се съдържа в
     обяснението на начина, по който екологичните, социалните и управленските
                  фактори са отразени в методиката на бенчмарка
                             (текст от значение за ЕИП)
BG                                                                             BG
 ---pagebreak---                               ОБЯСНИТЕЛЕН МЕМОРАНДУМ
   1.      КОНТЕКСТ НА ДЕЛЕГИРАНИЯ АКТ
   1.1.    Общ контекст
   През 2015 г. Европейският съюз подписа Парижкото споразумение относно
   изменението на климата. В това споразумение е заложена целта за по-решителни
   действия в отговор на изменението на климата, наред с другото, като инвестиционните
   потоци се привеждат в съответствие с курс към ниски емисии на парникови газове и
   устойчиво на климатичните изменения развитие.
   Със съобщението „Европейският зелен пакт“ бе потвърдена необходимостта от
   дългосрочни сигнали за насочване на финансовите и капиталовите потоци към зелени
   инвестиции и за избягване на блокирането на активи. Настоящият делегиран акт ще
   допринесе за постигането на тази конкретна цел. Той е естествено продължение на по-
   ранния план за действие „Финансиране за устойчив растеж“ от март 2018 г., с който се
   поставя началото на амбициозна и всеобхватна стратегия за финансиране за устойчиво
   развитие и се цели пренасочване на капиталовите потоци към устойчиви инвестиции, за
   да се постигне устойчив и приобщаващ растеж.
   В по-широк план Европейският зелен пакт е отговорът на Европейския съюз на
   предизвикателствата, свързани с климата и околната среда, които са основната задача
   на сегашното поколение. Това е нова стратегия за растеж, която има за цел превръщането
   на ЕС в справедливо и благоденстващо общество с модерна и конкурентоспособна
   икономика, с ефективно използване на ресурсите, в която през 2050 г. няма да има нетни
   емисии на парникови газове, околната среда и здравето на гражданите ще бъдат защитени,
   а икономическият растеж няма да зависи от използването на ресурси. По-голямата част от
   устойчивите инвестиции през следващото десетилетие ще трябва да бъдат осигурени от
   дружествата и домакинствата и затова е от решаващо значение да бъдат отправени ясни
   дългосрочни сигнали, насочващи инвеститорите към устойчиви инвестиции.
   С Регламент (ЕС) 2016/1011 на Европейския парламент и на Съвета1 (Регламентът за
   бенчмарковете) се въвежда обща уредба с цел осигуряване на точността и
   достоверността на използваните бенчмаркове при финансовите инструменти,
   финансовите договори или инвестиционните фондове в Европейския съюз. С него
   следователно се цели да се допринесе за функционирането на вътрешния пазар, като
   същевременно се постигне висока степен на защита на потребителите и инвеститорите.
   На 24 май 2018 г. Комисията публикува своето предложение за изменение на
   Регламента за бенчмарковете в съответствие с плана за действие „Финансиране за
   устойчив растеж“ с оглед въвеждане на стандарти за методиката за определяне на
   бенчмаркове за ниски въглеродни емисии в Съюза.
   С Регламент (ЕС) 2019/2089 на Европейския парламент и на Съвета2 за изменение на
   Регламента за бенчмарковете се въвеждат нова категория бенчмаркове, т.нар.
   1
          Регламент (ЕС) 2016/1011 на Европейския парламент и на Съвета от 8 юни 2016 г. относно
          индекси, използвани като бенчмаркове за целите на финансови инструменти и финансови
          договори или за измерване на резултатите на инвестиционни фондове, и за изменение на
          директиви 2008/48/ЕО и 2014/17/ЕС и Регламент (ЕС) № 596/2014 (ОВ L 171, 29.6.2016 г.,
          стр. 1).
   2
          Регламент (ЕС) 2019/2089 на Европейския парламент и на Съвета от 27 ноември 2019 г. за
          изменение на Регламент (ЕС) 2016/1011 по отношение на бенчмарковете на ЕС за климатичен
          преход, бенчмарковете на ЕС, съответстващи на Парижкото споразумение, и свързаното с
          устойчивостта оповестяване на информация за бенчмаркове (ОВ L 317, 9.12.2019 г., стр. 17).
BG                                                1                                                  BG
 ---pagebreak---    бенчмаркове на ЕС за климата (бенчмаркове на ЕС за климатичен преход и
   бенчмаркове на ЕС, съответстващи на Парижкото споразумение), и изискване за
   свързаното с устойчивостта оповестяване на информация за всички бенчмаркове.
   1.2.      Цел на делегирания регламент
   Целта на настоящия делегиран регламент е да се определи минималната информация,
   която трябва да се съдържа в обяснението на начина, по който екологичните,
   социалните и управленските (ЕСУ) фактори са отразени в основните елементи на
   методиката на бенчмарка за всеки бенчмарк, освен за бенчмарковете за лихвени
   проценти и валутните бенчмаркове, както и стандартният формат, който трябва да се
   използва.
   1.3.      Правен контекст
   Настоящият делегиран регламент се основава на оправомощаването, предвидено в
   член 13, параграф 2а от Регламента за бенчмарковете.
   2.        КОНСУЛТАЦИИ ПРЕДИ ПРИЕМАНЕТО НА АКТА
   През юни 2018 г. Комисията създаде техническа експертна група по финансирането за
   устойчиво развитие (ТЕГ). Мисията на ТЕГ включва предоставяне на Комисията на
   препоръки относно изискванията за оповестяване на ЕСУ фактори в рамките на
   декларацията за бенчмарка.
   През юни 2019 г. ТЕГ публикува междинен вариант на доклада, за който през лятото на
   2019 г. беше отправена покана за представяне на мнения.
   ТЕГ публикува окончателния си доклад на 30 септември 2019 г. Окончателният доклад
   е             на            разположение               на          следния           адрес:
   https://ec.europa.eu/info/sites/info/files/business_economy_euro/banking_and_finance/docum
   ents/190930-sustainable-finance-teg-final-report-climate-benchmarks-and-disclosures_en.pdf.
   През есента на 2019 г. и през първата половина на 2020 г. службите на Комисията
   проведоха срещи със заинтересованите страни, за да обсъдят бъдещите делегирани
   мерки. В съответствие с правилата за по-добро регулиране проектите на делегирани
   актове бяха публикувани за коментари на портала „По-добро регулиране“ за период от 4
   седмици между април и май 2020 г. На тази консултация се отзоваха общо 36
   заинтересовани страни. Освен това на заседанието на експертната група към
   Европейския комитет по ценни книжа през май 2020 г. проектите на делегирани актове
   бяха представени и обсъдени между експертите на държавите членки, с присъствието
   на наблюдатели от Европейския парламент.
   3.        ОЦЕНКА НА ВЪЗДЕЙСТВИЕТО
   В съответствие с Регламента за бенчмарковете, изменен с Регламент (ЕС) 2019/2089, на
   Комисията се предоставя правомощието да определя свързаните с устойчивостта мерки
   за бенчмарковете. Тук спадат три аспекта: минимални изисквания за съставянето на
   бенчмарковете на ЕС за климатичен преход и на бенчмарковете на ЕС, съответстващи
   на Парижкото споразумение, минималната информация, която трябва да се съдържа в
   обяснението на начина, по който ЕСУ фактори са отразени в основните елементи на
   методиката на бенчмарка, и информацията, която администраторът на бенчмарка
   трябва да представи в декларацията за бенчмарка относно начина, по който са отразени
   ЕСУ фактори.
BG                                                  2                                          BG
 ---pagebreak---    Комисията възложи на ТЕГ да представи технически препоръки по всички тези
   аспекти. През септември 2019 г. — след многобройни контакти със заинтересованите
   страни чрез кръгли маси, семинари и покана за представяне на мнения в рамките на 6
   седмици през лятото на 2019 г., ТЕГ публикува окончателния си доклад относно
   бенчмарковете за климата и оповестяването на ЕСУ фактори на бенчмарковете.
   Доклад на ТЕГ
   Окончателният доклад на ТЕГ съдържа набор от минимални изисквания за съставянето
   на бенчмарковете на ЕС за климатичен преход, бенчмарковете на ЕС, съответстващи на
   Парижкото споразумение, и минималните изисквания за оповестяване на ЕСУ фактори,
   които следва да се прилагат за всички бенчмаркове, с някои изключения.
   Комисията разгледа всички получени изявления, включително доклада на ТЕГ и
   отговорите на поканата за представяне на мнения на ТЕГ, както и становищата,
   представени на Комисията от заинтересованите страни по време на двустранните срещи
   или конферентните разговори.
   Въпреки че Комисията е като цяло съгласна с възприетия от ТЕГ подход, делегираните
   актове все пак се отклоняват от доклада на ТЕГ в редица аспекти, по-специално във
   връзка с изискванията за оповестяване на ЕСУ фактори. Целта е да се рационализира и
   опрости подходът на ТЕГ, за да се осигури повече яснота относно набора от показатели
   и информацията, която се очаква да оповестяват администраторите на бенчмаркове. С
   измененията се опростяват и изясняват техническите препоръки, представени от ТЕГ,
   повишава се равнището на прозрачност и се осигурява по-голяма предвидимост за
   администраторите на бенчмаркове.
   При определянето на минималните критерии за съставянето на бенчмарковете на ЕС за
   климатичен преход, бенчмарковете на ЕС, съответстващи на Парижкото споразумение,
   и минималните изисквания за оповестяване на ЕСУ фактори Комисията съблюдаваше
   основния принцип на пропорционалност, като същевременно остави известна гъвкавост
   за администраторите на бенчмаркове.
   Пропорционалност
   В делегираните актове допълнително се уточняват съдържащите се в Регламента за
   бенчмарковете правомощия по отношение на новите бенчмаркове на ЕС за климата и
   на изискванията за оповестяване на ЕСУ фактори, като се гарантира пропорционалното
   прилагане на регламента.
   Като взе предвид доклада на ТЕГ и обратната информация, получена от
   заинтересованите страни, Комисията се стреми да въведе пропорционален подход по
   отношение на минималните изисквания за съставянето на бенчмарковете на ЕС за
   климатичен преход, бенчмарковете на ЕС, съответстващи на Парижкото споразумение,
   и минималните изисквания за оповестяване на ЕСУ фактори от администраторите на
   бенчмаркове.
   В съответствие с правомощията, съдържащи се в Регламента за бенчмарковете,
   Комисията счита, че е необходимо да се направи разграничение между изискванията за
   оповестяване на ЕСУ фактори, касаещи методиката и декларацията за бенчмарка, тъй
   като те преследват различни цели за инвеститорите.
   Понастоящем администраторите на бенчмаркове не са задължени да оповестяват
   списък с ЕСУ фактори, но много от тях вече правят това в т.нар. „информационни
   брошури“. Следователно това би представлявало новост само за част от
   администраторите. Целта на Комисията е да се придържа, доколкото е възможно, към
BG                                           3                                          BG
 ---pagebreak---    вече съществуващите пазарни практики и показатели, за да се избегнат
   непропорционалните разходи. Поради тази причина ЕСУ фактори се основават на
   препоръките от доклада на ТЕГ, който бе обект на задълбочена консултация с
   участниците на пазара. Комисията също така предлага да се доусъвършенства
   предложеният от ТЕГ подход, като се рационализира по-специално списъкът на ЕСУ
   фактори, които трябва да бъдат оповестявани, чрез опростяване на използваната
   терминология и позоваване, когато е приложимо, на международни стандарти,
   договори и конвенции.
   Освен това Комисията не възнамерява да въвежда задължително оповестяване на ЕСУ
   рейтинги за всички бенчмаркове, тъй като тази тема се разглежда отделно в рамките на
   паралелен работен процес по плана за действие относно финансирането за устойчив
   растеж.
   И накрая, въпреки че в доклада на ТЕГ се препоръчва използването на коефициент за
   дела на приходите от зелените спрямо конвенционалните базови инвестиции (green to
   brown share), такъв показател не е включен в делегираните актове, тъй като тези
   понятия все още не са определени на равнището на ЕС и се разглеждат отделно в
   рамките на паралелен работен процес по бъдещия регламент за таксономията.
   Гъвкавост
   С изискванията, определени съгласно делегирания акт по отношение на минималните
   стандарти за бенчмарковете на ЕС за климатичен преход и бенчмарковете на ЕС,
   съответстващи на Парижкото споразумение, се запазва известна степен на гъвкавост
   при разработването на методиката на бенчмарковете, за да се даде възможност на
   пазара да развива иновативни стратегии и да се адаптира към специфичните
   потребности на инвеститорите.
   Що се отнася до делегирания акт относно минималната информация, която трябва да се
   съдържа в обяснението на начина, по който ЕСУ фактори са отразени в методиката на
   бенчмарка, администраторите на бенчмаркове следва да докладват само тези ЕСУ
   фактори, които използват при преследването на ЕСУ цели, и начина, по който правят
   това.
   На последно място, що се отнася до делегирания акт относно декларацията за
   бенчмарка, администраторите на бенчмаркове, които не преследват ЕСУ цели, няма да
   бъдат обвързани с изискванията, когато изрично са посочили това в съответния
   образец, приложен към декларацията за бенчмарка.
   3.1     Анализ на разходите и ползите
   С един от делегираните актове се определят минималните стандарти за разработване на
   бенчмарковете на ЕС за климатичен преход и бенчмарковете на ЕС, съответстващи на
   Парижкото споразумение. И двата бенчмарка представляват незадължителни
   обозначения и следователно определените в съответния делегиран акт изисквания се
   прилагат само за администраторите на бенчмаркове, които са избрали да спазват тези
   правила. Тъй като с делегирания акт се определят минимални стандарти, на
   администраторите на бенчмаркове ще бъде разрешено да запазят известна степен на
   гъвкавост при разработването им, така че разходите за привеждане в съответствие да
   бъдат ограничени. В по-общ план този подход ще осигури ясни и хармонизирани
   правила за разработването на такива бенчмаркове, което би дало възможност за
   намаляване на разходите за изготвяне на вътрешни политики, но също така би
   позволило на пазара да разработи иновативни стратегии и да отговори на търсенето от
BG                                          4                                           BG
 ---pagebreak---    страна на инвеститорите, които желаят да следват отговорни по отношение на климата
   инвестиционни стратегии.
   С двата делегирани акта — съответно относно минималните изисквания за
   оповестяване на ЕСУ фактори в методиката и в декларацията за бенчмарка, ще се
   изисква администраторите на бенчмаркове да адаптират своята ИТ инфраструктура в
   отговор на новия поток от данни и изисквания за оповестяване. Трябва да се подчертае,
   че вече съществува пазарна практика администраторите на бенчмаркове да оповестяват
   информация от екологичен, социален и управленски характер в т.нар. „информационни
   брошури“, поради което се очаква разходите за привеждане в съответствие с новите
   правила да бъдат ограничени.
   Информацията от екологичен, социален и управленски характер, която ще бъде
   оповестявана от администраторите на бенчмаркове, ще подобри степента на
   съпоставимост между бенчмарковете и ще осигури яснота за инвеститорите, които
   желаят да вземат информирани от гледна точка на климата инвестиционни решения.
   3.2     Субсидиарност
   Регламентът за бенчмарковете е задължителен в своята цялост и се прилага пряко във
   всички държави членки. Регламентът за бенчмарковете съдържа преходен период за
   критичните бенчмаркове и бенчмарковете на трети държави, които могат да продължат
   да се използват в Съюза без разрешение до края на 2021 г. Правното основание за
   Регламента за бенчмарковете е член 114 от Договора за функционирането на
   Европейския съюз и всички промени на този регламент трябва да са в съответствие със
   същото правно основание.
   Все повече инвеститори прилагат нисковъглеродни инвестиционни стратегии и
   използват бенчмаркове за ниски въглеродни емисии при измерване на резултатите от
   инвестиционните портфейли.
   За да се поддържа правилното функциониране на вътрешния пазар в услуга на
   инвеститорите и да се гарантира високо равнище на защита на потребителите и
   инвеститорите, с изменения Регламент за бенчмарковете се въвежда нормативна
   уредба, с която на равнището на Съюза се определят минимални изисквания за
   бенчмарковете на ЕС за климатичен преход и бенчмарковете на ЕС, съответстващи на
   Парижкото споразумение. Установяването на бенчмаркове на ЕС за климатичен преход
   и бенчмаркове на ЕС, съответстващи на Парижкото споразумение, подкрепено от
   методика, свързана с ангажиментите, определени в Парижкото споразумение по
   отношение на въглеродните емисии, ще допринесе за повишаване на прозрачността и за
   предотвратяването на заблуждаващите твърдения за екологосъобразност.
   При отсъствието на хармонизирана рамка за осигуряване на точност и достоверност на
   основните категории бенчмаркове за ниски въглеродни емисии, които се използват в
   индивидуалните или колективните инвестиционни портфейли, има вероятност
   различията в подходите на държавите членки да създадат пречки за гладкото
   функциониране на вътрешния пазар.
   4.      ПРАВНИ ЕЛЕМЕНТИ НА ДЕЛЕГИРАНИЯ АКТ
   Правомощието за приемане на делегирани актове е предвидено в член 49 от Регламент
   (ЕС) 2016/1011.
          Член 1 се отнася до обяснението на начина, по който екологичните, социалните
           и управленските фактори са отразени в методиката на бенчмарка;
BG                                           5                                           BG
 ---pagebreak---     в член 2 се пояснява кога администраторите на бенчмаркове трябва да
     актуализират образеца за методиката на бенчмарка.
BG                                    6                                  BG
 ---pagebreak---                   ДЕЛЕГИРАН РЕГЛАМЕНТ (ЕС) .../... НА КОМИСИЯТА
                                             от 17.7.2020 година
        за допълнение на Регламент (ЕС) 2016/1011 на Европейския парламент и на
    Съвета по отношение на минималната информация, която трябва да се съдържа в
       обяснението на начина, по който екологичните, социалните и управленските
                        фактори са отразени в методиката на бенчмарка
                                         (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1011 на Европейския парламент и на Съвета от
   8 юни 2016 г. относно индекси, използвани като бенчмаркове за целите на финансови
   инструменти и финансови договори или за измерване на резултатите на инвестиционни
   фондове, и за изменение на директиви 2008/48/ЕО и 2014/17/ЕС и на Регламент (ЕС)
   № 596/20143, и по-специално член 13, параграф 2а от него,
   като има предвид, че:
   (1)     Парижкото споразумение, прието по Рамковата конвенция на ООН по изменение
           на климата и одобрено от Съюза на 5 октомври 2016 г.4 („Парижкото
           споразумение“), има за цел да подобри способността за реакция на изменението
           на климата, наред с другото, като приведе инвестиционните потоци в
           съответствие с курс към ниски емисии на парникови газове и развитие,
           устойчиво на изменението на климата.
   (2)     На 11 декември 2019 г. Комисията прие своето съобщение до Европейския
           парламент, Европейския съвет, Съвета, Европейския икономически и социален
           комитет и Комитета на регионите, озаглавено „Европейският зелен пакт“5.
           Европейският зелен пакт представлява нова стратегия за растеж, която има за
           цел превръщането на Съюза в справедливо и благоденстващо общество с
           модерна и конкурентоспособна икономика, с ефективно използване на
           ресурсите, в която през 2050 г. няма да има нетни емисии на парникови газове и
           икономическият растеж няма да зависи от използването на ресурси. Прилагането
           на Европейския зелен пакт изисква инвеститорите да получават ясни и
           дългосрочни сигнали, за да се избегне блокирането на активи и да се увеличи
           финансирането за устойчиво развитие.
   (3)     Регламент (ЕС) 2016/1011 изисква от администраторите на бенчмаркове да
           обяснят начина, по който екологичните, социалните и управленските (ЕСУ)
           фактори са отразени в основните елементи на методиката на бенчмарка за всеки
           изготвен и публикуван бенчмарк.
   3
           OB L 171, 29.6.2016 г., стр. 1.
   4
           Решение (ЕС) 2016/1841 на Съвета от 5 октомври 2016 г. за сключване, от името на Европейския
           съюз, на Парижкото споразумение, прието по Рамковата конвенция на ООН по изменение на
           климата (ОВ L 282, 19.10.2016 г., стр. 1).
   5
           COM(2019) 640 final.
BG                                                     7                                                BG
 ---pagebreak---    (4)   Различните начини да се обясни за всеки бенчмарк или група от бенчмаркове как
         ЕСУ фактори са отразени в основните елементи на методиката на бенчмарка
         биха довели до липса на съпоставимост между бенчмарковете и неяснота по
         отношение на обхвата и целите на ЕСУ фактори. Поради това е необходимо да
         се определи минималната информация, която трябва да се съдържа в тези
         обяснения, както и образецът, който трябва да се използва.
   (5)   За да може информацията да бъде по-добре съобразена с нуждите на
         инвеститорите, при изискването за обяснение на начина, по който ЕСУ фактори
         са отразени в основните елементи на методиката на изготвения и публикуван
         бенчмарк или група от бенчмаркове, следва да се отчитат базовите активи на
         бенчмарка. Настоящият регламент не се прилага за бенчмаркове, чиито базови
         активи не оказват въздействие върху изменението на климата, като например
         бенчмаркове за лихвени проценти и валутни бенчмаркове. В съответствие с
         член 19 от Регламент (ЕС) 2016/1011 настоящият регламент не следва да се
         прилага за стокови бенчмаркове.
   (6)   Обяснението на начина, по който ЕСУ фактори са отразени в основните
         елементи на методиката на бенчмарка, следва да бъде представено посредством
         агрегираната среднопретеглена стойност и не следва да се оповестява за всеки
         компонент на бенчмарка. Когато е уместно и целесъобразно, администраторите
         на бенчмаркове следва да могат да предоставят допълнителна информация от
         екологичен, социален и управленски характер.
   (7)   С цел да предоставят на ползвателите на бенчмаркове точна и актуална
         информация, администраторите на бенчмаркове следва да актуализират
         информацията в образеца, така че тя да отразява всички промени, направени в
         методиката, и следва да посочват причината и датите, на които информацията е
         била актуализирана.
   (8)   За да се осигури максимална прозрачност за инвеститорите, администраторите
         на бенчмаркове следва ясно да посочат дали преследват ЕСУ цели, или не,
   ПРИЕ НАСТОЯЩИЯ РЕГЛАМЕНТ:
                                                 Член 1
       Обяснение на начина, по който екологичните, социалните и управленските
                      фактори са отразени в методиката на бенчмарка
   1.     Като използват образеца в приложението към настоящия регламент,
          администраторите на бенчмаркове обясняват кои от екологичните, социалните
          и управленските фактори, посочени в приложение II към Делегиран регламент
          (ЕС) .../... на Комисията [До Службата за публикации: моля, въведете
          позоваване на Делегиран регламент на Комисията за допълнение на Регламент
          (ЕС) 2016/1011 на Европейския парламент и на Съвета по отношение на
          обяснението в декларацията за бенчмарка на начина, по който екологичните,
          социалните и управленските фактори са отразени във всеки изготвен и
          публикуван бенчмарк]6, са взели предвид при разработването на своята
          методика на бенчмарка. Те също така обясняват как тези фактори са отразени в
   6
         Делегиран регламент (ЕС).../... на Комисията от... г. за допълнение на Регламент (ЕС) 2016/1011
         на Европейския парламент и на Съвета по отношение на обяснението в декларацията за
         бенчмарка на начина, по който екологичните, социалните и управленските фактори са отразени
         във всеки изготвен и публикуван бенчмарк (ОВ L...,... г., стр....).
BG                                                  8                                                    BG
 ---pagebreak---           основните елементи на тази методика, включително във връзка с подбора на
          базови активи, тегловни коефициенти, показатели и приближения.
          Предвиденото в първата алинея изискване не се прилага по отношение на
          стокови бенчмаркове.
   2.     По отношение на отделните бенчмаркове администраторите на бенчмаркове
          може вместо да предоставят цялата информация, която се изисква съгласно
          образеца в приложението към настоящия регламент, в предоставеното
          обяснение да заменят тази информация с хипервръзка към уебсайт, съдържащ
          цялата тази информация.
   3.     Когато бенчмарковете обединяват различни видове базови активи,
          администраторите на бенчмаркове обясняват как екологичните, социалните и
          управленските фактори са отразени за всеки от съответните базови активи.
   4.     Администраторите на бенчмаркове могат да включат в обяснението
          допълнителни екологични, социални и управленски фактори и свързаната с тях
          информация.
   5.     Администраторите на бенчмаркове ясно посочват в предоставеното обяснение
          дали преследват екологични, социални и управленски цели, или не.
   6.     Администраторите на бенчмаркове включват в предоставеното обяснение
          позоваване на източниците на данните и стандартите, използвани за всеки
          оповестен екологичен, социален и управленски фактор.
                                          Член 2
                      Актуализиране на предоставеното обяснение
   Администраторите на бенчмаркове актуализират предоставеното обяснение при всяка
   промяна на методиката на бенчмарка и във всеки случай поне веднъж годишно. Те
   посочват причините за актуализирането.
                                          Член 3
                               Влизане в сила и прилагане
   Настоящият регламент влиза в сила на двадесетия ден след деня на публикуването му в
   Официален вестник на Европейския съюз.
   Настоящият регламент е задължителен в своята цялост и се прилага пряко във всички
   държави членки.
   Съставено в Брюксел на 17.7.2020 година.
                                          За Комисията
                                          Председател
                                          Ursula VON DER LEYEN
BG                                          9                                          BG
 ---documentbreak---                           ЕВРОПЕЙСКА
                          КОМИСИЯ
                                               Брюксел, 17.7.2020 г.
                                               C(2020) 4748 final
                                               ANNEX
                                  ПРИЛОЖЕНИЕ
                                        към
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
      за допълнение на Регламент (ЕС) 2016/1011 на Европейския парламент и на
   Съвета по отношение на минималната информация, която трябва да се съдържа в
     обяснението на начина, по който екологичните, социалните и управленските
                  фактори са отразени в методиката на бенчмарка
BG                                                                             BG
 ---pagebreak---                                               Приложение
        ОБРАЗЕЦ ЗА ОБЯСНЕНИЕТО НА НАЧИНА, по който ЕКОЛОГИЧНИТЕ,
   СОЦИАЛНИТЕ И УПРАВЛЕНСКИТЕ (ЕСУ) ФАКТОРИ са отразени в основните
                               елементи на методиката на бенчмарка
     ОБЯСНЕНИЕТО НА НАЧИНА, ПО КОЙТО ЕСУ ФАКТОРИ СА ОТРАЗЕНИ В
             ОСНОВНИТЕ ЕЛЕМЕНТИ НА МЕТОДИКАТА НА БЕНЧМАРКА
   Позиция 1. Наименование на администратора на
   бенчмарка.
   Позиция 2. Вид на бенчмарка или групата от
   бенчмаркове.
   Изберете съответния базов актив от списъка в
   приложение II към Делегиран регламент (ЕС) .../...
   на Комисията [До Службата за публикации: моля,
   въведете позоваване на Делегиран регламент на
   Комисията за допълнение на Регламент (ЕС)
   2016/1011 на Европейския парламент и на Съвета
   по отношение на обяснението в декларацията за
   бенчмарка на начина, по който екологичните,
   социалните и управленските фактори са отразени
   във всеки изготвен и публикуван бенчмарк].
   Позиция 3. Наименование на бенчмарка или
   групата от бенчмаркове.
   Позиция 4. Дали при методиката на бенчмарка или      □ Да □ Не
   на групата от бенчмаркове са взети предвид ЕСУ
   фактори?
   Позиция 5. Когато отговорът по позиция 4 е положителен, моля, избройте по-долу за всяка група от
   бенчмаркове тези ЕСУ фактори, които са взети предвид при методиката на бенчмарка, съгласно
   изброените в приложение II към Делегиран регламент (ЕС) .../... [До Службата за публикации: моля,
   въведете позоваване на Делегиран регламент на Комисията за допълнение на Регламент (ЕС) 2016/1011
   на Европейския парламент и на Съвета по отношение на обяснението в декларацията за бенчмарка на
   начина, по който екологичните, социалните и управленските фактори са отразени във всеки изготвен и
   публикуван бенчмарк] ЕСУ фактори.
   Моля, обяснете как тези ЕСУ фактори са използвани при подбора, претеглянето или изключването на
   базовите активи.
   ЕСУ фактори се оповестяват по агрегирана среднопретеглена стойност на равнището на групата от
   бенчмаркове.
   а) Списък на взетите под внимание екологични                 Подбор, претегляне или изключване:
             фактори:
   б) Списък на взетите под внимание социални                   Подбор, претегляне или изключване:
   фактори:
   в) Списък на взетите под внимание управленски                Подбор, претегляне или изключване:
   фактори:
BG                                                    1                                               BG
 ---pagebreak---    Позиция 6. Когато отговорът по позиция 4 е положителен, моля, избройте по-долу за всеки бенчмарк
   тези ЕСУ фактори, които са взети предвид при методиката на бенчмарка, при отчитане на изброените в
   приложение II към Делегиран регламент (ЕС) .../... [До Службата за публикации: моля, въведете
   позоваване на Делегиран регламент на Комисията за допълнение на Регламент (ЕС) 2016/1011 на
   Европейския парламент и на Съвета по отношение на обяснението в декларацията за бенчмарка на
   начина, по който екологичните, социалните и управленските фактори са отразени във всеки изготвен и
   публикуван бенчмарк] ЕСУ фактори, според вида на съответния базов актив.
   Моля, обяснете как тези ЕСУ фактори са използвани при подбора, претеглянето или изключването на
   базовите активи.
   ЕСУ фактори не се оповестяват за всеки компонент на бенчмарка, а като агрегирана среднопретеглена
   стойност на бенчмарка.
   Като алтернатива, тази информация може да бъде предоставена под формата на хипервръзка към
   уебсайта на администратора на бенчмарка, включена в това обяснение. Информацията на уебсайта
   трябва да бъде леснодостъпна и удобна за ползване. Администраторите на бенчмаркове гарантират, че
   публикуваната на техния уебсайт информация остава достъпна в продължение на пет години.
   а) Списък на взетите под внимание екологични              Подбор, претегляне или изключване:
   фактори:
   б) Списък на взетите под внимание социални                Подбор, претегляне или изключване:
   фактори:
   в) Списък на взетите под внимание управленски             Подбор, претегляне или изключване:
   фактори:
   Хипервръзка към информацията за ЕСУ фактори за
   всеки бенчмарк:
   Позиция 7. Използвани данни и стандарти
   а) Входни данни.
   i) Описание дали данните са докладвани,
   моделирани или извличани от вътрешен или
   външен източник.
   ii) Когато данните са докладвани, моделирани или
   извличани от външен източник, моля, посочете
   третото лице — доставчик на данните.
   б) Проверка и качество на данните.
   Опишете как се проверяват данните и как се
   гарантира тяхното качество.
   в) Референтни стандарти
   Опишете        международните        стандарти,
   използвани при методиката на бенчмарка.
   Дата, на която информацията е била последно
   актуализирана, и причина за актуализацията:
BG                                                  2                                                 BG